Mariagerfjord Kommune foreslår at lukke hele det kommunale aktiveringscenter, som en direkte konsekvens af færre penge fra staten til aktivering. 50 ansatte risikerer at miste jobbet.

Berith Heien er socialrådgiver i projektcenter Mariagerfjord. Hun hjælper løbende 10 - 12 ledige i aktiveringsforløb. Nu vil kommunen spare det hele væk. - Det er bekymrende. Jeg har jo hele tiden følt mig sikker i mit job, men nu ser det jo ikke så godt ud, siger Berith Heien, socialrådgiver, Projektcenter Mariagerfjord. Staten har fra årsskiftet fjernet støtten til de kommunale aktiveringstilbud. I stedet skal kommunerne satse på at aktivere ledige i private virksomheder. - Jeg bryder mig ikke om det. Det er en dårlig idé, siger Finn Cilleborg (Soc.dem.), Formand, Arbejdemarkedsudvalget, Mariagerfjord Kommune. Kommunen kan nøjes med at spare de 12 millioner som kommunen i realiteten mister i statsrefusion, men vælger at spare 16 millioner ekstra, for at skabe økonomi til at udvikle området. - Det er nødvendigt at skaffe os et økonomisk råderum, hvis vi skal forsætte med at hjælpe de svageste ledige, siger Finn Cilleborg.